2021. gada 9. novembrī

Latvijas kamaniņu sporta izlase aizvada pirmos braucienus olimpiskajā trasē

Svētdien, 7. novembrī pēc gara ceļa uz Ķīnu un divām dienām karantīnā, Latvijas Nacionālā kamaniņu sporta izlase aizvadīja savus pirmos treniņbraucienus XXIV Ziemas olimpisko spēļu trasē.

Par ne tik vieglo ceļu uz Ķīnu stāsta Latvijas izlases menedžeris un treneris Kristaps Mauriņš: *“Ceļš uz Ķīnu bija ļoti, ļoti garš. Ar busiem no Siguldas devāmies uz Vāciju, nākamajā dienā agri no rīta bijām Frankfurtē, kur pāris stundas pagulējām viesnīcā pie lidostas. Tad devāmies nodot Covid-19 testus lidostā, pēc tam nodevām kastes ar kamanām. Pēc kastu nodošanas saņēmām Covid-19 testu rezultātus, kur visi bijām negatīvi, un tad sākām pildīt visu nepieciešamo QR kodiem, lai iekļūtu Ķīnā. Tas bija piņķerīgs process, lai visi visu aizpildītu precīzi, jo nedrīkt kļūdīties nevienā atstarpē un burtā. Nākamajā dienā visi QR kodi bija saņemti, likās, ka tas grūtākais jau ir aiz muguras. Ļoti laicīgi devāmies uz lidostu, nodevām somas, visus QR kodus pārbaudīja, bet beigās nācās vēl papildus divas stundas gaidīt pie vārtiem, jo esot bijušas problēmas ar kastu iekraušanu lidmašīnā. Veiksmīgi tikām lidmašīnā un pēc deviņām stundām, nonākot Pekinas lidostā, tā bija pilnīgi tukša, bijām tikai mēs un personāls skafandros. Pārbaudīja visus dokumentus un uztaisīja Covid-19 testus. Devāmies uz autobusiem, lai brauktu uz viesnīcu, bet autobusā gaidījām vēl divas stundas, kāmēr visi 240 cilvēki no reisa sakāps autobusos. Pēc tam pavadījām vēl divas stundas ceļā uz viesnīcu. Viesnīcā vakariņas mums pienesa pie durvīm. Drošības apsvērumu dēļ mums nācās divas dienas pavadīt karatīnā katram savā istabā. Šo dienu laikā sportisti aizvadīja vieglus treniņus, cik tas bija iespējams - ierobežotā platībā un bez papildus inventāra.”*

Pagājušā gada oktobrī Andrim un Jurim Šiciem bija iespēja piedalīties olimpiskās trases homologācijā, savukārt pārējā Latvijas izlase tagad to ieraudzīja pirmo reizi. *“Trase ir interesanta, iespaidīga būve. Nekur citur pasaulē tāda noteikti nav. Gan infrastruktūra – trasei var iet pa abām pusēm, kā arī pa tās jumtu –, gan arhitektūra ir ievērojama. Trase ir gara un izskatās tiešām interesanta. Svētdien aizvadījām arī pirmo treniņu, kas bija obligātais sistemātiskais brauciens, kuram ir zemāka starta vieta nekā oriģinālajām starta pozīcijām. Katram bija divi braucieni. Kaut kāds priekšstats radās par trasi, noteikti būs vairākas āķīgas vietas, kuras būs “jāatkož” un nebūs viegli izbraucamas, lai iegūtu labu laiku finišā, bet tie ir tikai pirmie divi braucieni, kas ir aizvadīti. Rīt turpināsim “atkost” Ķīnas trasi,”* stāsta Kristaps Mauriņš.

Neviena sezona nebūtu iespējama bez atbalstītājiem, īpaši šī – olimpiskā. Tāpēc esam gandarīti, ka šajā sezonā Latvijas Nacionālā kamaniņu sporta izlase ir bankas “Citadele” vēstnesis. Dinamika ir tas, kas vieno gan kamaniņu sportu, gan banku “Citadele”.

*“Ceļš uz panākumiem un medaļām vienmēr ir vieglāks, ja līdzās ir uzticami partneri un domubiedri. Citadele apņemas būt līdzās Latvijas Kamaniņu sporta izlasei, lai sniegtu atbalstu olimpiskajā sezonā un palīdzētu sportistiem sasniegt vairāk. Esam lepni, ka Latvijas Kamaniņu sporta izlases talanti pievienojas pārējiem Citadeles vēstnešiem un pasaulslavenajiem sportistiem: NBA basketbolistiem Kristapam Porziņģim un Domantam Sabonim, kā arī tenisistei Aļonai Ostapenko,”* saka Citadeles vadītājs Johans Akerbloms (Johan Akerblom).

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456